Nuut by LAPA in September - Wêreldwyd
Twee nuwe drukname op ons lys!
Ja, September, die mooiste, mooiste maand bring ook pragtige boeknuus. LAPA het pas twee nuwe drukname tot ons lys gevoeg. Ons gaan voortaan selektief ook goeie boeke uit die VSA en uit eie bodem onder ander drukname versprei.
Catalyst Press en Story Press Africa is die eerste twee nuwe drukname wat ons sal versprei.
LAPA is trots om nog meer stories oor ons mooi kontinent te vertel.
LAPA beteken "huishouding" in Sotho. Ons huis brei dus uit. Deur vennootskappe soos hierdie aan te gaan, kan ons uitgewers konsentreer op die uitstekende werk waarvoor ons dekades lank bekend is: Om 'n trotse leestuiste te skep in Afrikaans.
Enige navrae hieroor moet asseblief direk aan Izak de Vries gerig word: izakd@lapa.co.za.
Julia vind die liefde van haar lewe in haar buurman, Wynand du Toit. Hy is 'n geskeide man, en die pa van twee kinders maar Julia laat haar deur die verhouding meesleur, want Wynand se kinders woon in die Kaap by hul ma, en sy kan hulle heeltemal vermy.
Haar drakoniese stiefma sterf, en Julia besef weer eens hoe min sy van haar eie ma weet. Sy probeer 'n beeld van haar ma saamflans uit die herinneringe wat haar veel ouer sibbe half onwillig met haar deel. Stadig maar seker besef sy dat haar ma nie 'n engel was nie, dat haar stiefma nie inherent boos was nie, en dat sy dalk vir Wynand weer 'n kans moet gee.
Al wat oorbly is Santie van der Merwe se sesde roman. Wat maak die boek anders?
Die roman spreek die dilemma van 'n jong vrou aan wat moet besluit of sy haar verhouding met 'n geskeide man, én sy twee kinders, wil voortsit.
Die hoofkarakter moet diep in haar verlede delf om ten volle te verstaan waarom sy teë is daarop om kinders te hê.
Vergifnis en die delikaatheid van verhoudings is 'n deurlopende tema.
Leer die Somaliese landskap en mense ken deur die kortverhale van Ahmed Ismail Yusuf. Hy sal jou meevoer met vertellings van die alledaagse, die gemeenskap en menswees, hy neem jou ook tot in die donker landskappe van oorlog en terreur. Yusuf verweef bekende volksverhale en legendes baie kunstig met sy eie verhale. Dit begin met 'n seun wat sy gesin se vee teen roofdiere moet beskerm en die bundel eindig wanneer 'n seun met 'n leeu vriende word. Tussenin lê verhale oor klas en oorlog. In die VSA het The Lion's Binding Oath and Other Stories reeds 'n Kirkus Ster ontvang.
Author and Illustrator: Luke W. Molver
Age: High-school learners to adults
Vasgevang in die politieke magspel tussen Europese besetting en slawehandel moet die jong prins Shaka sy gemeenskap beskerm deur oorlog, onderhandeling en alliansies. Hierdie grafiese roman kyk noukeurig na die oorlewering van die bekende Zoeloekryger, maar ondersoek ook die briljante leier wat sy kultuur en gemeenskap moet beskerm teen die aanslae van die vreemde. Shaka se aangrypende verhaal resoneer met hedendaagse kwessies. Molver verduidelik as volg: "I believe that people are inherently the same: we feel the same emotions, burn under the same sun and bleed the same red."
Toe Arnelia en haar ma van Kaapstad na Potchefstroom verhuis, besluit sy dit is die ideale geleentheid om die draaiboek van haar lewe te herskryf. 'n Nuwe dorp en 'n nuwe skool is die perfekte geleentheid om haarself te herontwerp, om 'n nuwe blaadjie om te slaan.
Dan is daar Dewald. Hy is die donkerkop-boerseun met die skewe glimlag wat weet hoe om crêpes suzette, tiramisu en uiekonfyt te maak. Hy laat Arnelia se hart vreemde dinge doen, al weet sy hy sal nie twee keer na 'n meisie soos sy kyk nie.
Toe Dewald se lewe egter onverwags op sy kop gekeer word, gryp Arnelia en haar vriende in. Danksy 'n ou goudgeel kombi, 'n winkelpop, genaamd Saartjie, en 'n klomp fantastiese resepte, begin hulle 'n mobiele snoepie by die skool. Die Snoeperheroes het die skool op hol met allerlei opwindende pousekos en prettige idees.
Toe Arnelia egter uit die bloute 'n groot rol in die skool se produksie van Hairspray losslaan, word haar nuwe vriendskappe tot die uiterste beproef en sy word gedwing om haar moeilike verhouding met haar pa reguit in die oë te kyk.
As mens geluk kon proe is 'n heerlike tienerverhaal propvol humor en deernis, wat bewys dat geluk dikwels in die klein dingetjies skuil. Dit was 'n naaswenner van LAPA se Jeugromankompetisie van 2017.
Keshia Davids se hare mince. As jy nie weet wat dit beteken nie, is jou hare nie woes en wild en onbeheerbaar soos Keshia Davids s'n nie.
Keshia Davids is eintlik net 'n doodgewone (gaap) skoolmeisie. Behalwe vir haar hare, hulle is nie glad en reguit nie, maar Keshia praat nie graag daaroor nie, so die storie gaan nie daaroor nie.
So? Behalwe vir haar hare, is daar is niks spesiaals aan haar nie. Sy kan nie eens 'n behoorlike wawiel doen nie. Alles verander toe sy op 'n dag sien hoe 'n boelie op haar kleinsussie pik – en die vonke begin spat! Ja, regtig. Daar skiet ligstrale uit Keshia se vingers. Wat op aarde is aan die gang?
Dit is tyd dat haar ouers oop kaarte speel – en Keshia se lewe gaan nooit weer dieselfde wees nie. Sy vind uit haar ma lei 'n dubbele lewe as 'n geheime superheld wat misdaad regoor die wêreld bestry, terwyl haar pa by die huis bly en na die kinders omsien. Die tyd het aangebreek dat Keshia by haar ma aansluit en deel word van die wêreldwye stryd teen skelms.
Terwyl Keshia se superkragte begin sterker word, moet sy 'n balans probeer vind tussen haar superheld-opleiding en haar skoolwerk. Hoe op aarde gaan sy haar geheim vir haar vriende wegsteek? Boonop: toe haar ma se bose tweelingsus haar opwagting maak, begin Keshia wonder of dit nie dalk meer pret is om 'n super-SKURK te wees nie?
Keshia Davids, superheld is 'n skreeusnaakse, aksiebelaaide avontuurverhaal vir jong lesers. Die humoristiese swart-wit-illustrasies dra by tot die pret.
Hierdie boek het alles: 'n superheldin, gesinsbande, groepsdruk, boelies en 'n supersterskrywer.
Stalmaats: Omnibus 1
Totsiens, Sugarplum (ATKV-kinderboektoekenning 2007)
Anri se plan
Die spookperd (ATKV-kinderboektoekenning 2008)
Die beroemde ruiter
Ontmoet 'n paar van die dapperste Suid-Afrikaanse helde! Leer ken die helde van die Westdene busramp en 'n dapper mynwerker wat kaalvuis teen tonne rots baklei het om sy kollegas te red; lees die storie van Klara Majola wat een nag in die Koue Bokkeveld na haar blinde pa gaan soek het; en ontdek die ongelooflike verhaal van Hector Pieterson wat die wêreld se oë oopgemaak het vir die gruwels van apartheid.
Sultan, die koning van sy baas se hart
Die bushelde van Westdene
Hector Pieterson maak die wêreld se oë oop
Duisend kilometer deur die wildernis
Kaalvuis teen tonne rots
Klara Majola, kind van die kapok
Illustrasies: John Steven Gurney
2: 'n Groot verrassing
Professor Fungus het 'n probleem: Sy nuutste uitvinding wil glad nie werk nie! Die Dupliserende Infrarooi Trippel-Turbo Omsetter (kortweg sommer D.I.T.T.O.) is veronderstel om dinge te kloon… maar dit doen net mooi niks!
Maar dan kry 'n skurk die formule in die hande – en Bennie en Jenny moet help om van die wêreld se kosbaarste juwele te probeer red …
Beatrix sê: Raak Tunisiese hekel baas is 'n volledige gids wat jou leer om dié gewilde hekeltegniek te bemeester. Met die hulp van pragtige volkleurfoto's leer jy stap-vir-stap sowat 40 verskillende steke en ander hekelkunsies ken.
Hoe om verskillende hekelpenne vir Tunisiese hekelwerk te gebruik
Hoe om patrone te lees en diagramme te verstaan
Waarvoor afkortings en simbole in Tunisiese hekel staan
Hoe om probleemareas raak te sien en reg te maak
Hoe om 40 verskillende steke te maak
Hoe om kleure en fatsoene in patrone te verweef
Romanza en RomanzaLiefde
Miranda, 'n skrywer, se adrenalienverslaafde-verloofde Lukas sterf net voor hul troue in 'n motorfietsongeluk. Sy ontmoet Lukas se ewebeeld, Markus, 'n wildvanger en wildplaaseienaar, op die Kaapstadse lughawe net ná albei uitgevind het dat hul maats ontrou was.
Later ontmoet hulle weer in die Kruger Wildltuin, en die vonk tussen hulle is ooglopend, maar beide is so bang vir seerkry dat hulle nie sien wat reg voor hulle is nie.
Liefde kom nie altyd in die pakkie wat jy bestel het nie, en hul paadjies skei. Albei moet deur hul eie vrese werk om te besef dat dit erger is om sonder daardie persoon te wees as om jou vrese in die oë te kyk.
Die boek skep ook 'n baie goeie venster op die lewe van 'n wildboer in Alldays. Renosterstropery word ook aangeraak en daar is irriterende familie. Uiteindelik handel hierdie boek oor die seer wat hierdie twee mense ervaar het toe hulle nie 'genoeg' was vir hul charismatiese maats nie, asook die pad na hulle onderskeie plekke van heling.
Nadia het haar oog op 'n gewone outjie. Sy soek standvastigheid en reken hy sal dit kan bied. Human kom gooi egter al haar plannetjies deurmekaar. Gaan hy slegs tydelike opwinding bied, of is hy die een vir haar?
Vir 'n tinktinkie met 'n groot bril en 'n ewige boek onder die blad het Henk Rademeyer sekerlik geen trek nie. Net soos die res van die wêreld se mans, dink Essie. 'n Reuseverrassing wag op haar toe Kupido betrokke raak.
Christelle kon nog altyd kies en keur onder die mans en het nie 'n tekort aan selfvertroue nie. Vir die eerste keer in haar lewe kan sy nie kry wat sy die graagste wil hê nie: Michael le Grange!
Ciska is 'n debuutskrywer.
Lorenzo Esposito sal nie 'nee' neem vir 'n antwoord nie. Shaylee sal met hom trou, want dan kry haar oorlede suster en sy oorlede broer se dogtertjie, Amy, 'n goeie tuiste. Dis 'n doodgewone saketransaksie, maar toe ontwikkel Shaylee gevoelens!
E-Pub @ LAPA Uitgewers: https://bit.ly/2n71BGi
Mobi @ Amazon: https://amzn.to/2LM2F18
Op 'n reënerige aand ontmoet Klara 'n man met treffende oë. Hy daag weer op terwyl sy werk as 'Jai' by die Chinese restaurant. Dalk is dit toeval, dalk nie, maar Ben verstaan haar hart se taal.
Bonuskortverhaal: Lokteks: Toe ontmoet ek jou – Ildé Grové
Sayeed het die vrou van sy drome ontmoet, maar hy nou moet haar aan die ander vrou in sy lewe voorstel, sy ma. Hy hoop dis nie die einde van hul pad saam nie.
Dié verhaal gaan oor liefde oor die kleurgrens. Sayeed word op die Kaapse vlaktes groot, sy verloofde is 'n wit vrou.
Nog altyd jy
E-Pub @ LAPA Uitgewers: https://bit.ly/2OGtL7I
Mobi @ Amazon: https://amzn.to/2LUMSwi
In die ou Kaap moet Sidonie alleen oor begin. Danksy Aubin. Hy het haar familie verraai, maar alles wat 'n man en vrou na mekaar toe aantrek bestaan tussen hulle. Sy bewaak haar hart, maar haar liefde vir Aubin hou aan groei. Nog altyd jy is 'n historiese romanse!
Bonuskortverhaal: "Haar Valentynsgeskenk" – Bets Smith
Dit is die dag voor Valentynsdag. Mandie het nie eens tyd om haar hare te kam nie, wat nog te sê, om haar te bekommer oor waarom James, haar man van meer as 'n dekade, nie meer aandag aan haar skenk nie. Sy het veral nie tyd of lus om te wonder of James se vergeetagtigheid twee lang bene en 'n sexy lyf het nie.